Julkista palvelutuotantoa, sosiaaliturvan rakenteita ja työmarkkinoita täytyy uudistaa, jotta hyvinvointivaltio voidaan rahoittaa kestävällä tavalla.

Suomen talous on nopeassa kasvuvaiheessa. Valtiovarainministeriön ennusteen mukaan talous kasvaa tänä vuonna lähes kolmen prosentin vauhtia, ja kasvu näyttäisi pysyttelevän kahden prosentin tuntumassa parin seuraavan vuoden ajan.

Kansainvälisen valuuttarahaston (IMF) asiantuntijat kävivät lokakuun lopulla antamassa oman arvionsa Suomen taloudesta. He panivat merkille talouden nykyisen hyvän vireen mutta korostivat, että pidemmällä aikavälillä työmarkkinoiden toimintaan liittyvä kitka ja väestön ikääntyminen rajoittavat talouden kasvua. IMF:n asiantuntijat suosittivat Suomen työmarkkinoiden käytäntöjen uudistamista ja kehottivat viemään ­sote- ja maakuntauudistuksen maaliin niin, että palvelutuotanto tehostuu tavoitteiden mukaisesti.